钦定古今图书集成/明伦汇编/氏族典/第064卷 > 《廖用贤尚友录》 > 沮授
## 钦定古今图书集成/明伦汇编/氏族典/第064卷 > 《廖用贤尚友录》 > 沮授

按《后汉书袁绍传》：董卓拥制强兵，议欲废立。初平元
年，绍以勃海起兵，冀州牧韩馥等同时俱起，以讨卓
为名。陈留高干及颍川荀谌等说馥举冀州以让袁
氏，馥然其计。骑都尉沮授谏，不听，乃遣子送印绶以
让绍。绍领冀州牧，以馥为奋威将军，引沮授为别驾。
因谓授曰：“吾欲与卿戮力同心，共安社稷，将何以匡
济之乎？”授进曰：“将军威陵河朔，名重天下，若收英雄
之士，拥百万之众，迎大驾于长安，复宗庙于洛邑，号
令天下，诛讨未服，以此争锋，谁能御之？比及数年，其
功不难。”绍喜曰：“此吾心也。”即表授为奋武将军，使监
护诸将。兴平二年，车驾为李傕等所追于曹阳。沮授
说绍西迎大驾，绍不能从。绍欲攻许，沮授进说郭图、
审配等，因是谮授。绍乃分授所统为三都督，使授及
郭图、淳于琼各典一军。沮授临行，会其宗族，散资财
以与之，曰：“埶存则威无不加，埶亡则不保一冢，哀哉！”
绍度河，沮授临船叹曰：“上盈其志，下务其功，悠悠黄
河，吾其济乎！”遂以疾退。绍不许，而意恨之，复省其所
部，并属郭图。曹操屯官渡，绍进保阳武，沮授说绍持
久，绍不从。又说绍遣蒋奇绝曹操之钞，绍又不能用。
绍军溃沮，授为操军所执，乃大呼曰：“授不降也，为所
执耳！”操见授，谓曰：“分野殊异，遂用圯绝，不图今日乃
相得也。”授对曰：“冀州失策，自取奔北。授知力俱困，宜
其见擒。”操曰：“本初无谋，不相用计。今丧乱过纪，国家
未定，方当与君图之。”授曰：“叔父、母弟悬命袁氏，若蒙
公灵，速死为福。”操叹曰：“孤早相得，天下不足虑也。”遂
赦而厚遇焉。授寻谋归袁氏，乃诛之。〈注〉授，广平人。少
有大志，多谋略。